Ved Vestre Bådehavn i Aalborg er det ikke kun både, der holder til for tiden. I næsten 14 dage har en temmelig stor sæl nemlig slænget sig på bro nummer to ved havnen. Nu har den fået selskab af en artsfælde. - Da jeg kom derned her til morgen, var der kommet en mere, fortæller Bent Blankensteiner. Pensionist og fritidsfotograf Bent Blankensteiner bor i sin båd ved havnen. Han ser det som sin opgave at værne om sælerne og holder jævnligt øje med dem. - Jeg har sat nogle kegler op for at spærre for gennemgang. Det er fint nok folk er nysgerrige, men de der ikke skal ned til deres både, har ikke noget at gøre der. Nogen tager også deres hunde med, og det skaber uro, fortæller Bent Blankensteiner. Ifølge ham er det ikke usandsynligt, hvis der kommer endnu flere sæler til havnen. I august måned skifter sælerne nemlig pels, og derfor er de mere over vand, end de er under vand.

Referat:
I knap 14 dage har en sæl slænget sig på Vestre Bådehavn. Nu har den fået selskab.